Γνωμοδότηση της Επιτροπής των Περιφερειών για:

- την "Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με μια πρόταση προγράμματος υποστήριξης της ευρωπαϊκής βιομηχανίας οπτικοακουστικών μέσων (Media Plus 2001-2005)"

- την "Πρόταση απόφασης του Ευρωπαϊκού Κοινοβουλίου και του Συμβουλίου περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (Media - Κατάρτιση) (2001-2005)" και

- την "Πρόταση απόφασης του Συμβουλίου περί της εφαρμογής προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (Media Plus - Ανάπτυξη, διανομή και προώθηση) (2001-2005)"

(2000/C 317/19)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή, και την Επιτροπή των Περιφερειών σχετικά με μία πρόταση προγράμματος υποστήριξης της ευρωπαϊκής βιομηχανίας οπτικοακουστικών μέσων (Media Plus 2001-2005) (COM(1999) 658 τελικό)·

έχοντας υπόψη την πρόταση απόφασης του Ευρωπαϊκού Κοινοβουλίου και του Συμβουλίου περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (Media - Κατάρτιση) (2001-2005) (COM(1999) 658 τελικό - 1999/0275 COD)·

έχοντας υπόψη την πρόταση απόφασης του Συμβουλίου περί της εφαρμογής προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (Media Plus - Ανάπτυξη, διανομή και προώθηση) (2001-2005) (COM(1999) 658 τελικό - 1999/0276 CNS)·

έχοντας υπόψη την απόφαση που έλαβε το Συμβούλιο στις 6 Μαρτίου 2000, σύμφωνα με το άρθρο 150 και το πρώτο εδάφιο του άρθρου 265 της Συνθήκης περί ιδρύσεως της Ευρωπαϊκής Κοινότητας να ζητήσει τη γνωμοδότηση της Επιτροπής των Περιφερειών για το θέμα αυτό·

έχοντας υπόψη την απόφαση του Προεδρείου της Επιτροπής των Περιφερειών της 2ας Ιουνίου 1999 να αναθέσει την επιτροπή 7 "Εκπαίδευση, Επαγγελματική Κατάρτιση, Πολιτισμός, Νεολαία, Αθλητισμός και Δικαιώματα των Πολιτών" την επεξεργασία σχετικής γνωμοδότησης·

έχοντας υπόψη το σχέδιο γνωμοδότησης που υιοθετήθηκε από την επιτροπή 7 στις 5 Μαΐου 2000 (CdR 19/2000 rev. 2 COM-7/021) με βάση την εισηγητική έκθεση της κας Kemp (UK-EPP)

υιοθέτησε ομόφωνα την ακόλουθη γνωμοδότηση κατά την 34η σύνοδο ολομέλειας της 14ης και 15ης Ιουνίου 2000 (συνεδρίαση της 15ης Ιουνίου).

1. Οι απόψεις της Επιτροπής των Περιφερειών

1.1. Η ΕΤΠ επικροτεί το πρόγραμμα Media Plus ως πρόγραμμα που δίδει συνέχεια στο πρόγραμμα Media II το οποίο ολοκληρώνεται στις 31 Δεκεμβρίου 2000. Επικροτεί επίσης την κατά 29 % αύξηση του προϋπολογισμού για το εν λόγω πρόγραμμα Media που ανέρχεται σε 400 εκατ. ευρώ.

1.2. Η ΕΤΠ αναγνωρίζει ότι καθίσταται ολοένα και πιο αναγκαίο για τις ευρωπαϊκές βιομηχανίες κινηματογράφου, τηλεόρασης και πολυμέσων να καταστούν πιο ανταγωνιστικές και να δημιουργήσουν ευνοϊκότερο περιβάλλον για τους ευρωπαϊκούς οργανισμούς και επιχειρήσεις οπτικοακουστικών μέσων.

1.3. Η ΕΤΠ επικροτεί το ισχυρό δυναμικό ανάπτυξης που εντοπίζεται στο πρόγραμμα Media Plus και την ευκαιρία που δίδεται για τη δημιουργία άνω των 300000 εξαιρετικά εξειδικευμένων θέσεων εργασίας στη βιομηχανία οπτικοακουστικών μέσων έως το 2005. Μία από τις σημαντικές λειτουργίες του προγράμματος Media Plus θα είναι να εξασφαλισθεί η ύπαρξη επαρκούς ειδικευμένου εργατικού δυναμικού για την επάνδρωση των νέων αυτών θέσεων απασχόλησης.

1.4. Ο κατατεμαχισμός της οπτικοακουστικής βιομηχανίας πρέπει να θεωρηθεί ως μία αδυναμία και για το λόγο αυτό η ΕΤΠ θεωρεί ότι πρέπει να ληφθούν στον τομέα αυτό περισσότερες αναπτυξιακές πρωτοβουλίες. Η ΕΤΠ πιστεύει ότι είναι ανάγκη να υπάρξει αυξημένη διαδικτύωση και συνεργασία μεταξύ των φορέων που εμπλέκονται στην οπτικοακουστική βιομηχανία.

1.5. Η ΕΤΠ επικροτεί τη σημασία της υποστήριξης των ΜΜΕ στον τομέα της οπτικοακουστικής βιομηχανίας και τις προσπάθειες που καταβάλλονται για την αύξηση της παραγωγικότητας και της αποδοτικότητας.

1.6. Η ΕΤΠ αναγνωρίζει τη σημασία που έχει για τους παραγωγούς η διάνοιξη νέων και διαφόρων διαύλων διανομής και συνεπώς συμφωνεί με την έμφαση που δίδεται στη διανομή των ευρωπαϊκών οπτικοακουστικών προϊόντων.

1.7. Η ΕΤΠ συμφωνεί ότι το πρόγραμμα Media Plus παρέχει τη δυνατότητα ταχύτατης ανταπόκρισης προς την υπερβολική ταχύτητα που χαρακτηρίζει τις τεχνολογικές αλλαγές, ειδικότερα στους τομείς των οπτικοακουστικών μέσων και της επικοινωνίας.

1.8. Η ΕΤΠ συμφωνεί με τη δέσμευση που αναλαμβάνεται στα πλαίσια του προγράμματος Media Plus όσον αφορά τη διά βίου μάθηση. Η συνεχής κατάρτιση και εκπαίδευση των εργαζομένων στην οπτικοακουστική βιομηχανία έχει υπέρτατη σημασία για τη διατήρηση της ανταγωνιστικότητας της ευρωπαϊκής οπτικοακουστικής βιομηχανίας.

1.9. Το πρόγραμμα Μedia Plus επιδιώκει την προώθηση της επαγγελματικής κατάρτισης σε ευρωπαϊκή κλίμακα. Εντούτοις όμως, το πρόγραμμα δεν εξετάζει το ζήτημα της συγκρισιμότητας των προσόντων μεταξύ των κρατών μελών της ΕΕ ούτε εντοπίζει τους φορείς παροχής κατάρτισης σε πανευρωπαϊκό επίπεδο. Η παράμετρος αυτή δεν είναι διόλου αμελητέα, δεδομένου ότι η παροχή αποτελεσματικής κατάρτισης - τόσο βασικής όσο και καθ' όλη τη διάρκεια του επαγγελματικού βίου - είναι απολύτως αναγκαία, παρά την έλλειψη ικανοποιητικών διαρθρώσεων κατάρτισης και εξειδικευμένων διδακτικών κέντρων, χρηματοδοτούμενων σε ευρωπαϊκό επίπεδο.

1.10. Η ΕΤΠ πιστεύει ότι είναι ανάγκη να αυξηθεί η διαδικτύωση ειδικότερα μεταξύ προπαιδευτών και θεωρεί ότι ο τομέας αυτός έχει ανάγκη από περισσότερες αναπτυξιακές πρωτοβουλίες.

1.11. Η ΕΤΠ αναγνωρίζει ότι το πρόγραμμα Media Plus θα ενθαρρύνει την προαγωγή της γνώσεως και της κατανόησης των πολιτιστικών διαφορών που υφίστανται μεταξύ των κρατών μελών και των περιφερειών αυτής.

1.12. Η ΕΤΠ επικροτεί τους στόχους του Media Plus να βελτιώσει τις δυνατότητες των χωρών ή των περιφερειών με χαμηλή ικανότητα οπτικοακουστικής παραγωγής ή/και των γεωγραφικών ή γλωσσικών ζωνών περιορισμένης έκτασης. Η στήριξη αυτή πρέπει να επικροτηθεί ως σημαντική συμβολή στη διατήρηση της πολιτιστικής ποικιλομορφίας της Ευρώπης.

1.13. Είναι ανάγκη να υπάρξουν στην ΕΕ ρυθμιστικά όργανα που θα διασφαλίζουν ότι ο συνεχής διάλογος μεταξύ των κρατών μελών μπορεί να αντιμετωπίζει τα ζητήματα ποιότητας στα πλαίσια της οπτικοακουστικής βιομηχανίας. Βλέπε για παράδειγμα την Πράσινη Βίβλο σχετικά με τη σύγκλιση στους κλάδους τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και σχετικά με τις συνέπειες για τις κανονιστικές ρυθμίσεις(1).

1.14. H ETΠ αναγνωρίζει ότι η αύξηση των νέων ψηφιακών υπηρεσιών, όπως σκιαγραφείται στο Media Plus, έχει επιπτώσεις όσον αφορά τη ρύθμιση και τα δικαιώματα πνευματικής ιδιοκτησίας. Κατά συνέπεια υποστηρίζει την προτεινόμενη οδηγία για τα θέματα πνευματικής ιδιοκτησίας και τα συγγενή δικαιώματα στην κοινωνία των πληροφοριών καθώς και την αρχή της προστασίας των ανηλίκων όπως διαγράφεται στην ανακοίνωση "Αρχές και κατευθυντήριες γραμμές για την οπτικοακουστική πολιτική της Κοινότητας στη ψηφιακή εποχή".

1.15. Η ΕΤΠ επικροτεί τη στήριξη του Media Plus όσον αφορά τα οπτικοακουστικά φεστιβάλ. Εντούτοις, η ΕΤΠ ανησυχεί με την έμφαση που δίδεται στα φεστιβάλ ευρείας κλίμακας αντί να ενθαρρύνονται οι μικρότερες και περιφερειακές εκδηλώσεις του τύπου αυτού, οι οποίες αποτελούσαν ανέκαθεν φυτώριο για νέους, επαγγελματίες και μη, και είναι σε θέση να επιφέρουν απολύτως αναγκαίες για την παραγωγή οπτικοακουστικών μέσων βελτιώσεις, κυρίως από άποψη δημιουργικότητας.

1.16. H ΕΤΠ πιστεύει ότι χρειάζεται να διασφαλισθεί η κατάλληλη διαφήμιση και ενημέρωση για τη διαθεσιμότητα του Media Plus προς το κοινό, τις περιφερειακές αρχές και τους εμπορικούς φορείς.

1.17. Η ΕΤΠ επικροτεί τη σημασία που δίδεται στη διαφύλαξη της κινηματογραφικής κληρονομιάς.

1.18. Η ΕΤΠ αναγνωρίζει ότι η πρόσβαση των ατόμων με ειδικές ανάγκες στο ευρωπαϊκό οπτικοακουστικό υλικό έχει κεφαλαιώδη σημασία. Σε αυτό το πλαίσιο, η ΕΤΠ προσβλέπει στην αύξηση της παραγωγής οπτικοακουστικού υλικού προοριζόμενου για άτομα με ειδικές ανάγκες, καθώς και στην προαγωγή σχεδίων τα οποία να διασφαλίζουν την παροχή ευρύτερα διαδεδομένων οπτικοακουστικών υπηρεσιών, ιδίως στον τομέα της πληροφόρησης.

1.19. Η ΕΤΠ επικροτεί τη γενική αρχή των ίσων ευκαιριών, αλλά θα ενθάρρυνε κάθε πρωτοβουλία για την επίτευξη καλύτερης ισορροπίας μεταξύ των δύο φύλων.

1.20. Η ΕΤΠ σημειώνει ότι ο πολιτισμός συμπεριλαμβάνεται πλέον στις προβλέψεις των διαρθρωτικών ταμείων. Το άρθρο 2 αναφέρει ότι το ταμείο θα συμμετέχει στη χρηματοδότηση "... πολιτιστικών επενδύσεων, συμπεριλαμβανομένης της προστασίας της πολιτιστικής και φυσικής κληρονομιάς, υπό τον όρο ότι δημιουργούν βιώσιμες θέσεις εργασίας". Η γνωμοδότηση της ΕΤΠ για το πρόγραμμα "Πολιτισμός 2000" (CdR 227/98 τελικό) τόνιζε ότι "ο πολιτισμός συνιστά πλεονέκτημα για την τοπική και περιφερειακή ανάπτυξη και θα πρέπει να καταλαμβάνει υψηλότερη θέση στα σχέδια που χρηματοδοτούνται από τα διαρθρωτικά ταμεία".

1.21. Η ΕΤΠ σημειώνει ότι το πρόγραμμα Media Plus δεν αναφέρεται στις ευκαιρίες που παρέχονται μέσω της προώθησης των οργανισμών και δραστηριοτήτων διμερών μέσων.

2. Οι συστάσεις της Επιτροπής των Περιφερειών

2.1. Το Media Plus θα πρέπει να δίδει μεγαλύτερη έμφαση στη διάδοση των πληροφοριών. Χρειάζεται να υπάρξει μεγαλύτερη διάδοση των πληροφοριών σχετικά με τις πρωτοβουλίες που ενισχύονται από το πρόγραμμα και όσες συμμετέχουν σε δραστηριότητες που χρηματοδοτούνται από το Media Plus.

2.2. Η ΕΤΠ συνιστά επίσης να δοθεί υψηλή προτεραιότητα στη διάδοση των πληροφοριών σχετικά με τις ευρύτατες ευκαιρίες διανομής στην ΕΕ.

2.3. Οι τοπικές αρχές πρέπει να προωθήσουν τη μεγαλύτερη συνεργασία μεταξύ των διαφόρων στρωμάτων της οπτικοακουστικής βιομηχανίας μέσω της προώθησης περιφερειακών συμπράξεων από τους φορείς εκείνους που συμμετέχουν στην κατάρτιση, τη χρηματοδότηση, την παραγωγή και τη διανομή της εν λόγω βιομηχανίας.

2.4. Υπάρχει επίσης δυνατότητα για τη δημιουργία ιστοθέσης του Media Plus στο Ίντερνετ, η οποία θα μπορούσε να περιλαμβάνει βάσεις δεδομένων για τις δυνατότητες κατάρτισης, στοιχεία για τους οργανισμούς παραγωγής οπτικοακουστικών μέσων, έως και παραδείγματα ολοκληρωμένων παραγωγών που έχουν χρηματοδοτηθεί από το πρόγραμμα Media Plus. Οι ιστοσελίδες αυτές θα μπορούσαν να διαμορφωθούν από τα γραφεία Media και από τις περιφερειακές και τοπικές αρχές και να συναποτελέσουν μια ιστοθέση κοινοτικής κλίμακας.

2.5. Τα γραφεία Media που είχαν συσταθεί στο πλαίσιο Media ΙΙ θα πρέπει να αναπτυχθούν στο πλαίσιο του Media Plus. Η ΕΤΠ συνιστά να ενθαρρυνθεί η αύξηση των γραφείων Media σε όλη την ΕΕ. Οι τοπικές αρχές και οι ειδικευμένες υπηρεσίες θα πρέπει να συνεργασθούν με τα γραφεία Media για να διασφαλίσουν ότι οι τοπικές βιομηχανίες είναι ενήμερες για τη στήριξη που παρέχεται από το πρόγραμμα Media Plus.

2.6. Η ΕΤΠ συνιστά να προαχθεί στα πλαίσια του Media Plus η διάδοση της ορθής πρακτικής όσον αφορά την προώθηση της συνεργασίας μεταξύ οργανισμών, καθώς και η ανάπτυξη των ευρωπαϊκών οπτικοακουστικών προϊόντων.

2.7. Η ΕΤΠ αναγνωρίζει ότι είναι αναγκαία η τυποποίηση επαγγελματικών προσόντων σε ευρωπαϊκή κλίμακα. Και ελλείψει αυτού, χρειάζεται να αναληφθεί πρωτοβουλία για την τυποποίηση.

2.8. Θα πρέπει να υπάρξει μεγαλύτερη ανάπτυξη και προώθηση των προγραμμάτων κατάρτισης σε ευρωπαϊκή κλίμακα από κοινού με μεγαλύτερη ανάπτυξη των φορέων κατάρτισης και των σχετικών πρωτοβουλιών σε όλη την ΕΕ. Οι τοπικές και περιφερειακές αρχές είναι σε θέση να ενθαρρύνουν τη σύσταση ενός δικτύου ευρωπαϊκών σχολών κινηματογράφου και τηλεόρασης, προκειμένου να συνδεθούν μεταξύ τους τα κέντρα αριστείας, όπως συνέστησε η Διάσκεψη του Birmingham που πραγματοποιήθηκε τον Απρίλιο του 1998 στο πλαίσιο του προγράμματος Media ΙΙ. Τα προγράμματα κατάρτισης πρέπει να είναι ποιότητας και να έχουν τέτοια διάσταση ώστε να συνδέονται εύκολα με την προσέγγιση της ΕΕ για σεβασμό προς τη δημοκρατία και τα ανθρώπινα δικαιώματα.

2.9. Τα κριτήρια για τα μέτρα εντατικής επιμόρφωσης σύμφωνα με τα οποία "η πλειοψηφία εκείνων που συμμετέχουν έχουν άλλη εθνικότητα από την εθνικότητα της χώρας στην οποία πραγματοποιείται η επιμόρφωση" θεωρούνται υπερβολικά φιλόδοξα και αρνητικά για τους παρόχους επιμόρφωσης. Η ΕΤΠ συνιστά συνεπώς την αντικατάσταση της λέξης "έθνος" από τη λέξη "περιφέρεια".

2.10. Η ΕΤΠ συνιστά να συμπεριληφθεί στο πρόγραμμα Media Plus και ένας μηχανισμός για τη χρηματοδότηση μικρών περιφερειακών φεστιβάλ με τη συμμετοχή μειωμένου αριθμού κρατών μελών όπως π.χ. με τη συμμετοχή 8 περιφερειών από τρία κράτη μέλη αντί από 8 κράτη μέλη όπως προτείνεται στο πρόγραμμα. Η ΕΤΠ πιστεύει επίσης ότι θα πρέπει να θεσπισθούν σαφή κριτήρια για τη χρηματοδότηση παρομοίων φεστιβάλ.

2.11. Το πρόγραμμα Media Plus θα πρέπει να διασφαλίσει ότι τα οπτικοακουστικά μέσα επιδεικνύουν ιδιαίτερη μέριμνα για τα άτομα με ειδικές ανάγκες.

2.12. Η ΕΤΠ αναγνωρίζει ότι σημαντικό θέμα είναι η πρόσβαση και η γνώση των οπτικοακουστικών προϊόντων από το ευρύ κοινό. Οι βιβλιοθήκες, τα κοινοτικά κέντρα, και τα δημοτικά κτίρια παρέχουν μεγάλες δυνατότητες για τη διάδοση αυτής της γνώσης και την πρόσβαση του ευρέως κοινού στα οπτικοακουστικά προϊόντα του παρελθόντος και του παρόντος. Η ΕΤΠ συνιστά να εξετασθεί στα πλαίσια του προγράμματος Media Plus το ζήτημα της χρηματοδότησης των τεχνολογιών πληροφόρησης στα δημόσια κτίρια προκειμένου να διευκολυνθεί η πρόσβαση στη γνώση του ευρέως κοινού και προτείνει τη μελέτη πιλοτικών σχεδίων για τη διάδοση της ορθής πρακτικής.

2.13. Η ΕΤΠ αναγνωρίζει τη συμβολή της οπτικοακουστικής βιομηχανίας στην τοπική και περιφερειακή ανάπτυξη και θεωρεί σκόπιμο να ενισχυθεί η στήριξη από τα διαρθρωτικά ταμεία βάσει της νέας διάταξης για τον πολιτισμό που έχει προστεθεί στους νέους κανονισμούς. Επί παραδείγματι, τα διαρθρωτικά ταμεία θα μπορούσαν να βοηθήσουν στη δημιουργία ψηφιακών υποδομών σε χώρες ή περιφέρειες με χαμηλή ικανότητα οπτικοακουστικής παραγωγής.

2.14. Η ΕΤΠ συνιστά να μελετηθεί το ζήτημα της χρηματοδότησης μέτρων τα οποία μολονότι είναι συμπληρωματικά ως προς τα υφιστάμενα τοπικά και περιφερειακά οπτικοακουστικά μέτρα, παρέχουν εντούτοις υψηλότερη προστιθέμενη αξία.

2.15. Η ΕΤΠ συνιστά τη δημοσίευση σαφέστερων κριτηρίων σε ό,τι αφορά τον έλεγχο και αξιολόγηση των ατομικών πρωτοβουλιών που χρηματοδοτούνται από το πρόγραμμα Media Plus.

2.16. Η σύνδεση μεταξύ του προγράμματος Media Plus και άλλων σχετικών ανακοινώσεων της Επιτροπής όπως "Οι αρχές και οι κατευθυντήριες γραμμές για την οπτικοακουστική πολιτική της Κοινότητας στη ψηφιακή εποχή"(2) πρέπει να εξετασθεί λεπτομερέστερα ούτως ώστε να εντοπισθούν μεγαλύτερες συνέργιες και μεγαλύτερη συμπληρωματικότητα χωρίς να εκτοπίζονται οι υφιστάμενες πρωτοβουλίες ή να επαναλαμβάνονται όσα έχουν ήδη επιτευχθεί.

Βρυξέλλες, 15 Ιουνίου 2000.

Ο Πρόεδρος

της Επιτροπής των Περιφερειών

Jos Chabert

(1) COM(97) 623 τελικό, 3.12.97.

(2) COM(1999) 657 τελικό.